Rezoliucija dėl padėties Zimbabvėje



Oficialusis leidinys 061 , 16/03/2009 p. 0040 - 0042



Rezoliucija [1] dėl padėties Mauritanijoje AKR ir ES jungtinė parlamentinė asamblėja, - 2008 m. lapkričio 25– 28 d. susitikusi Port Morsbyje (Papua Naujoji Gvinėja), - atsižvelgdama į Darbo tvarkos taisyklių 17 straipsnio 2 dalį, - atsižvelgdama į Afrikos Sąjungos (AS) steigiamojo akto, 2000 m. liepos mėn. Lomės deklaracijos ir su Afrikos Sąjungos Taikos ir saugumo tarybos (TST) sukūrimu susijusio Protokolo dėl nekonstitucinio vyriausybės pakeitimo nuostatas, - atsižvelgdama į TST 144-ajame ir 151-ajame posėdžiuose priimtus sprendimus, - atsižvelgdama į 2008 m. rugpjūčio 20 d. Jungtinių Tautų Saugumo Tarybos pareiškimą, - atsižvelgdama į Vakarų Afrikos valstybių ekonominės bendrijos (ECOWAS), Europos Sąjungos (ES) ir Tarptautinės Frankofonijos organizacijos (OIF) pareiškimus ir rezoliucijas, - atsižvelgdama į konsultacijas, pradėtas remiantis Kotonu susitarimo 96 straipsniu, - atsižvelgdama į 2008 m. lapkričio 21 d. Adis Abeboje vykusiame Arabų valstybių lygos, Jungtinių Tautų, Islamo konferencijos organizacijos, OIF, ES ir ES konsultaciniame posėdyje dėl padėties Mauritanijoje priimtą komunikatą, - atsižvelgdama į AKR Ambasadorių komiteto 2008 m. spalio 7– 11 d. tyrimo misijos Mauritanijos Islamo Respublikoje pranešimą, - atsižvelgdama į 2008 m. rugsėjo 14 d. Mauritanijos nacionalinės asamblėjos rezoliuciją, A. kadangi 2008 m. rugpjūčio 6 d. generolo Mohamedo Ouldo Abdel Azizo vadovaujama karinė chunta pašalino Mauritanijos Islamo Respublikos prezidentą Sidi Mohamedą Ouldą Cheikhą Abdallahi, B. kadangi ekonominė ir socialinė šalies padėtis katastrofinė ir kadangi demokratijos sėkmė geriausiai užtikrinama skatinant vystymąsi, C. kadangi prezidentas S. Abdallahi demokratiškai išrinktas 2007 m. balandžio mėn. baigiantis demokratiniam pereinamojo laikotarpio procesui, kurį tarptautinė bendruomenė pripažino pavyzdiniu ir kurio teisėtumas buvo patvirtintas Europos Sąjungai nusiuntus rinkimų stebėjimo misiją ir Europos Parlamento delegaciją, D. kadangi ES parėmė demokratinį pereinamąjį laikotarpį ir pagal 2008–2013 m. laikotarpio paramos programą iš 10-ojo Europos plėtros fondo skyrė 156 mln. EUR, kurie papildė jau teikiamą paramą ir 335 mln. EUR nuo 1985 m. suteiktos pagalbos, E. kadangi Mauritanija yra Europos ir Viduržemio jūros regiono partnerystės, kitaip žinomos kaip Barselonos procesas, narė, dalyvavusi 2008 m. liepos 13 d. Paryžiuje surengtame Viduržemio jūros regiono aukščiausiojo lygio susitikime, F. kadangi, nors vyriausybės pakeitimas įvykdytas be kraujo praliejimo, prezidentas S. Abdallahi ir keletas kitų politinių veikėjų suimti ir kadangi prezidento S. Abdallahi laisvė vis dar atimta, G. kadangi "Aukščiausiąją valstybės tarybą" sudarė chunta ir kadangi tos tarybos pirmininkas generolas Mohamed Ould Abdel Aziz "konstituciniu potvarkiu" paskirtas valstybės vadovu, H. kadangi konstitucinis potvarkis, kuriuo chunta grindžia savo galias ir kuriuo jai suteikiama galimybė šalį valdyti dekretais, neturi jokio teisinio pagrindo, I. kadangi "Aukščiausioji valstybės taryba" paskyrė ministrą pirmininką, J. kadangi perversmo metu Mauritanijos patiriami sunkumai buvo politinio pobūdžio ir todėl galėjo būti išspręsti taikiomis politinėmis priemonėmis ir dialogu, K. kadangi, nepaisant šių sunkumų, Mauritanija padarė stebėtiną pažangą itin opiais vidaus politikos klausimais — pabėgėlių grąžinimo, vergijos naikinimo ir žiniasklaidos liberalizavimo srityje, ir kad tai buvo geras ženklas, jog ateityje susikurs tvirtai įsišaknijusi demokratija, L. kadangi norint parengti priemones konstitucinei tvarkai ir įstatymų leidžiamosios ir vykdomosios valdžios pusiausvyrą reglamentuojančioms struktūroms atkurti reikia atviro visų politinių jėgų dialogo siekiant pagal konstituciją išsaugoti tinkamą prezidento ir parlamento pusiausvyrą ir reikiamą politinį stabilumą, kurio neardytų karinės pajėgos, M. atsižvelgdama į įvairias politinių jėgų ir "pilietinės visuomenės" pateiktas priemones krizei užbaigti ir konstitucinei tvarkai atkurti, ypač į demokratinės opozicijos pateiktą pasiūlymą ir Nacionalinės asamblėjos pateiktas "pereinamojo laikotarpio gaires", N. atsižvelgdama į saugumo problemas Sahelio–Sacharos ruože, dėl kurių kyla terorizmas, tarptautinis nusikalstamumas, gabenami ginklai ir narkotikai, daromas destabilizuojantis poveikis paregionio šalims, O. atsižvelgdama į Mauritanijos vaidmenį kovojant su šiomis nelaimėmis, P. atsižvelgdama į tarptautinės bendruomenės, ypač AKR grupės, ECOWAS, AS, ES, Arabų valstybių lygos ir Jungtinių Tautų, pareikštą perversmo pasmerkimą ir ES bei OIF sprendimą sustabdyti Mauritanijos narystę, iki bus atkurta demokratija, Q. kadangi 2008 m. rugsėjo 22 d. Afrikos Sąjunga pateikė chuntai ultimatumą atkurti konstitucinę tvarką ir iki 2008 m. spalio 6 d. besąlygiškai grąžinti Sidi Mohamedą Ouldą Cheikhą Abdallahi, R. kadangi karinė chunta ultimatumą atmetė ir kadangi 2008 m. spalio 7 d., antradienį, AS Komisija paragino AS valstybes nares nepripažinti Mauritanijos pučistų, S. kadangi remiantis Kotonu susitarimo 96 straipsniu pradėta Europos Sąjungos ir Mauritanijos konsultavimosi procedūra — šiame straipsnyje konsultacijos numatytos, jeigu "kuri nors Šalis mano, kad kita Šalis neįvykdė pareigos, susijusios su pagarba žmogaus teisėms, demokratijos principams ir teisinei valstybei", T. kadangi Pasaulio bankas sustabdė 175 mln. JAV dolerių paramą Mauritanijai; kadangi šis sustabdymas Mauritanijoje turės poveikį maždaug 17 nacionalinių projektų ir šalies dalyvavimui Pasaulio banko regioniniuose projektuose, be kitų dalykų, susijusiuose su kaimo plėtra, sveikatos apsauga, švietimu ir infrastruktūra (pvz., kelių tiesimu), U. kadangi policija prievarta nutraukė politinių partijų koalicijos, raginančios grąžinti prezidentą S. Abdallahi, be leidimo surengtas demonstracijas, 1. smerkia Mauritanijos ginkluotųjų pajėgų įvykdytą prezidento ir vyriausybės perversmą ir pabrėžia, kad turi būti gerbiamos demokratiškai išrinktos institucijos; apgailestauja dėl šios nesėkmės, nes per pastaruosius kelerius metus Mauritanijoje padaryta pastebima pažanga kuriant demokratiją ir teisinę valstybę; 2. pažymi, kad pašalintas prezidentas Sidi Mohamed Ould Cheikh Abdallahi perkeltas į savo gimtąjį kaimą ir laikomas namų arešto sąlygomis, tačiau ir toliau reikalauja jį nedelsiant ir besąlygiškai paleisti; 3. ragina Mauritanijos institucijas laikytis žmogaus teisių, įskaitant žodžio, teisės jungtis į organizacijas ir susirinkimų laisvę; 4. teigia, kad visuotinės konsultacijos yra vienintelis būdas krizei užbaigti ir sudaryti visoms demokratinėms institucijoms galimybę vėl deramai atlikti savo funkciją, įskaitant visapusišką parlamento naudojimąsi visomis savo galiomis; 5. ragina vadovaujančias karines institucijas įsipareigoti pagal grafiką sugrąžinti konstitucinę tvarką, atkurti demokratines institucijas ir atimti kariuomenei teisę kelti kandidatus rinkimuose; 6. atitinkamai ragina visus politinius Mauritanijos veikėjus nedelsiant sukurti tinkamą šių konsultacijų pagrindą; 7. palankiai vertina, kad pradėtos Europos Sąjungos ir valdančiųjų Mauritanijos institucijų konsultacijos, ir ragina Europos Komisiją teikti Jungtinei parlamentinei asamblėjai reguliarias pažangos ataskaitas apie konsultacijas, vykdomas pagal 96 straipsnį, ir apie konstitucinės tvarkos grąžinimo grafiko nustatymą, bet apgailestauja, kad iki šiol jokios pastebimos pažangos šioje srityje nepadaryta; 8. palankiai vertina AS pranešimą, kad Mauritanijos Aukščiausiajai valstybės tarybai atmetus jos ultimatumą ji pateiks "konkrečių pasiūlymų"; 9. ragina AS ir ES svarstyti visas tikslines sankcijas, kurias būtų galima taikyti kariniams pučistams (draudimas keliauti, turto įšaldymas ir kt.), jeigu artimiausioje ateityje nebūtų įsipareigota vykdyti protingą ir patikimą krizės užbaigimo ir konstitucinės tvarkos atkūrimo planą, bet nesiimti veiksmų, kurie galėtų kelti pavojų Mauritanijos vystymuisi ir žmonių gyvenimo sąlygų gerinimui; 10. primygtinai teigia, kad Mauritanijos gyventojų, kurie labai nukentėję nuo ekonominės ir maisto krizės, negalima paversti dabartinės politinės krizės įkaitais, ir ragina Europos Komisiją pasitelkiant Europos iniciatyvą demokratijai ir žmogaus teisėms remti įgyvendinti pilietinės visuomenės rėmimo projektus; 11. ragina chuntą atsižvelgti į daugialypę naudą Mauritanijos žmonėms, kurios būtų galima turėti dalyvaujant taikos, demokratijos, gerovės ir žmogiškojo, socialinio ir kultūrinio supratimo skatinimo procese, apibrėžtame 2008 m. liepos 13 d. Viduržemio jūros regiono aukščiausiojo lygio susitikime, kuriame dalyvavo Mauritanijos Islamo Respublikos prezidentas Sidi Mohamed Ould Cheikh Abdallahi; 12. palankiai vertina AKR Ambasadorių komiteto delegacijos nusiuntimą ir pažymi 2008 m. rugsėjo 14 d. priimtą Mauritanijos nacionalinės asamblėjos rezoliuciją; 13. priima sprendimą į Mauritaniją nusiųsti AKR ir ES parlamentinę delegaciją, kad ji padėtų Mauritanijos parlamentui susigrąžinti vienybę ir ieškoti visiems suinteresuotiesiems subjektams garbingų būdų išbristi iš krizės; 14. paveda pirmininkams perduoti šią rezoliuciją AKR ir ES tarybai, Europos Komisijai, Visos Afrikos Parlamentui, Afrikos Sąjungos Komisijai, Arabų Magrebo Sąjungai, Jungtinių Tautų Saugumo Tarybai ir Mauritanijos nacionalinei asamblėjai bei kitoms institucijoms. [1] Šią rezoliuciją AKR ir ES jungtinė parlamentinė asamblėja priėmė 2008 m. lapkričio 28 d. Port Morsbyje (Papua Naujoji Gvinėja). --------------------------------------------------